કેટલાંક લોકોની ફરિયાદ હોય છે કે કંઈ યાદ રહેતું નથી, પરંતુ કોઈએ તેમને ૬ વર્ષો પહેલાં પણ દસ વાક્યો ખરાબ કીધાં હોય તો તે તમામે તમામ તેને યાદ હોય છે. મતલબ કે તમારી યાદશક્તિમાં કોઈ જ સમસ્યા નથી. જેમાં તમારું મન ભળી જાય તે વસ્તુઓ તમારી જિંદગીનો એક ભાગ બની જતી હોય છે. મહાન ખેલાડી સચિન તેંડુલકરે એક બાળકને જવાબ આપ્યો હતો કે, ‘જ્યારે હું રમતો હોઉં છું તો તેમાં હું મારું દિમાગ ખપાવતો નથી કે, પહેલાંનો બૉલ કેવો હતો. હું તેને બરોબર રમી શક્યો કે નહીં. મારા માટે એ વખતે એ જ બૉલ મહત્ત્વનો છે, જે મારી તરફ આવનાર છે, તે વખતે બાકી બધું જ ભૂલી જાઉં છું.